**ปฏิบัติการด่วน**

**ทางการขัดขวางการเดินขบวนและดำเนินคดีกับผู้เข้าร่วมชุมนุม**

**ผู้ชุมนุม 16 คนถูกจับกุมระหว่างเดินขบวนไปยื่นหนังสือร้องเรียนกับนายกรัฐมนตรี เพื่อเรียกร้องให้ยุติแผนการก่อสร้างโรงไฟฟ้าถ่านหิน และอาจถูกดำเนินคดีอาญา การจับกุมเกิดขึ้นหลังจากเจ้าหน้าที่สกัดกั้นการเดินขบวนของผู้ชุมนุม ส่งผลให้เกิดการปะทะกันระหว่างทั้งสองฝ่ายและมีผู้ได้รับบาดเจ็บเล็กน้อย**

เมื่อวันที่ 24 พฤศจิกายน ชาวบ้าน แกนนำและนักกิจกรรมด้านสิ่งแวดล้อมเริ่มเดินจากพื้นที่ซึ่งมีแผนก่อสร้างโรงไฟฟ้าถ่านหินในอำเภอเทพา จังหวัดสงขลา เพื่อไปยังสถานที่ประชุมคณะรัฐมนตรีไทยที่อำเภอเมือง จังหวัดสงขลา ทางกลุ่มผู้ชุมนุมมีความประสงค์จะยื่นจดหมายร้องเรียนต่อนายกรัฐมนตรีพลเอก ประยุทธ์ จันทร์โอชา เพื่อคัดค้านการก่อสร้างโรงไฟฟ้า ทางการระบุว่า เจ้าหน้าที่ได้จัดเตรียมให้กลุ่มผู้ชุมนุมเข้าพบกับเจ้าหน้าที่อีกคนหนึ่งจากสำนักนายกรัฐมนตรี แต่ทางกลุ่มผู้ชุมนุมยืนยันที่จะยื่นจดหมายกับตัวนายกรัฐมนตรีด้วยตนเอง

ในช่วงบ่ายของวันที่ 27 พฤศจิกายน เจ้าหน้าที่ตำรวจและทหารในชุดปราบจลาจลสกัดกั้นการเดินของผู้ชุมนุมบนถนนใกล้กับบริเวณที่ประชุมคณะรัฐมนตรี ซึ่งในขณะนั้นมีผู้ชุมนุมประมาณ 100 คน ต่อมามีการปะทะกันระหว่างฝ่ายเจ้าหน้าที่กับผู้ชุมนุม ทั้งฝ่ายตำรวจและผู้ชุมนุมให้ข้อมูลว่าต่างได้รับบาดเจ็บเล็กน้อย ตำรวจจับกุมผู้ชุมนุมจำนวน 16 คน และนำตัวไปที่สถานีตำรวจสภ.เมืองสงขลา ต่อมามีการดำเนินคดีกับบุคคลดังกล่าวในข้อหากีดขวางทางสาธารณะ และใช้ความรุนแรงกับเจ้าหน้าที่ตำรวจ

เมื่อวันที่ 28 พฤศจิกายน ศาลจังหวัดสงขลากำหนดวงเงินประกันให้บุคคลทั้ง 15 คนที่คนละ 90,000 บาท และอนุญาตให้ตำรวจควบคุมตัวชั่วคราว ในวันเดียวกัน ผู้ชุมนุมอีกคนหนึ่งเป็นเยาวชนอายุ 16 ปี และได้รับประกันตัวออกมาด้วยวงเงินประกัน 5,000 บาท ต่อมาวันที่ 29 พฤศจิกายน ทั้ง 15 คนได้รับการปล่อยตัวหลังจากอาจารย์มหาวิทยาลัยใช้ตำแหน่งเป็นหลักประกันแทนเงิน วันที่ 30 พฤศจิกายน เจ้าหน้าที่ตำรวจระบุว่าอยู่ระหว่างเตรียมขอหมายจับเพิ่มเติมอีก 20 คนที่เข้าร่วมในการเดินขบวน คาดว่าจะมีการออกหมายจับเพิ่มเติมอีกในไม่กี่สัปดาห์ข้างหน้า

**โปรดเขียนจดหมายทันทีในภาษาอังกฤษ ไทย หรือภาษาของท่านเอง**

* เรียกร้องให้ทางการยุติการดำเนินคดีใด ๆ ต่อนักกิจกรรมที่เกี่ยวข้องกับการเดินขบวนเมื่อวันที่ 27 พฤศจิกายน ซึ่งเป็นการใช้สิทธิที่จะมีเสรีภาพการแสดงออกและการชุมนุมอย่างสงบ
* เรียกร้องให้รัฐบาลประกาศรับรองสิทธิที่จะมีเสรีภาพในการแสดงออกและการชุมนุมอย่างสงบต่อสาธารณะ และดำเนินมาตรการประกันความปลอดภัยทางกายภาพและความปลอดภัยของบุคคลที่ประสงค์จะใช้สิทธิดังกล่าว

**กรุณาส่งจดหมายก่อนวันที่ 15 มกราคม 2561 ไปยัง**

นายกรัฐมนตรี

พลเอก ประยุทธ์ จันทร์โอชา

ทำเนียบรัฐบาล

ถนนพิษณุโลก

กรุงเทพฯ 10300

โทรสาร: + 66 2282 5131

อีเมล์: prforeign@gmail.com

**คำขึ้นต้น**: เรียน นายกรัฐมนตรี

ผู้บัญชาการตำรวจแห่งชาติ

พลตำรวจเอก จักรทิพย์ ชัยจินดา

สำนักงานตำรวจแห่งชาติ

ถนนพระราม 1

แขวงปทุมวัน เขตปทุมวัน 10330

โทรสาร: +66 2251 4739

**คำขึ้นต้น**: เรียนผู้บัญชาการตำรวจแห่งชาติ

**และสำเนาจดหมายไปยัง**

รัฐมนตรีว่าการกระทรวงยุติธรรม

พลอากาศเอก ดร.ประจิน จั่นตอง

กระทรวงยุติธรรม

อาคารศูนย์ราชการเฉลิมพระเกียรติ 80 พรรษา 5 ธันวาคม 2550

120 หมู่ 3 อาคาร A ถนนแจ้งวัฒนะ ทุ่งสองห้อง

หลักสี่ กรุงเทพมหานคร 10210

โทรสาร: +66 2953 0503

**คำขึ้นต้น**: เรียน รัฐมนตรี

**และให้ส่งสำเนาจดหมายไปยังผู้แทนการทูตในประเทศของท่าน กรุณาใส่ที่อยู่ของหน่วยงานการทูตตามรูปแบบด้านล่าง**

**ชื่อ ที่อยู่ 1 ที่อยู่ 2 ที่อยู่ 3 โทรสาร อีเมล์ คำขึ้นต้น**

กรุณาตรวจสอบกับเจ้าหน้าที่ แอมเนสตี้ อินเตอร์เนชันแนลในประเทศของท่าน หากท่านส่งจดหมายหลังวันที่ที่ระบุไว้ข้างต้น

**ปฏิบัติการด่วน**

**ทางการขัดขวางการเดินขบวนและดำเนินคดีกับผู้เข้าร่วมชุมนุม**

**ข้อมูลเพิ่มเติม**

การไฟฟ้าฝ่ายผลิตแห่งประเทศไทย (กฟผ.) ซึ่งเป็นรัฐวิสาหกิจภายใต้กระทรวงพลังงาน จัดทำแผนก่อสร้างโรงไฟฟ้าถ่านหินที่จังหวัดสงขลาและจังหวัดอื่นๆ ในภาคใต้ แผนนี้ถูกคัดค้านโดยชุมชนและนักกิจกรรมด้านสิ่งแวดล้อม ซึ่งมีข้อกังวลเกี่ยวกับผลกระทบด้านลบที่อาจมีต่อสุขภาพ ความเป็นอยู่ และสิ่งแวดล้อม ชาวบ้านที่อาศัยในพื้นที่และนักกิจกรรมที่ต่อต้านการก่อสร้างโรงไฟฟ้าที่อำเภอเทพา จังหวัดสงขลาให้ข้อมูลว่า สามารถเข้าถึงตัวเจ้าหน้าที่ของรัฐได้อย่างจำกัด และถูกขัดขวางจากทหารไม่ให้เข้าร่วมในการทำประชาพิจารณ์ของโครงการ ในเดือนกรกฎาคม 2558 เจ้าหน้าที่ทหารขัดขวางกลุ่มคัดค้านหลายกลุ่มไม่ให้ชุมนุมนอกบริเวณการทำประชาพิจารณ์ ที่ผ่านมามีการจัดทำรายงานประเมินผลกระทบด้านสิ่งแวดล้อมและสุขภาพของโครงการเสร็จสิ้นแล้ว และอยู่ระหว่างการพิจารณาของหน่วยงานที่เกี่ยวข้อง รวมถึงคณะกรรมการสิ่งแวดล้อมแห่งชาติ

ช่วงไม่กี่วันหลังการจับกุมตัวที่จังหวัดสงขลา คณะกรรมการสิทธิมนุษยชนแห่งชาติและตัวแทนข้าหลวงใหญ่ด้านสิทธิมนุษยชนแห่งสหประชาชาติเรียกร้องให้ปล่อยตัวผู้ถูกควบคุมตัว และให้ยกเลิกข้อกล่าวหาต่อพวกเขาทั้งหมด

นับแต่เข้าสู่อำนาจโดยการทำรัฐประหารในเดือนพฤษภาคม 2557 คณะรักษาความสงบแห่งชาติ (คสช.) สร้างข้อจำกัดร้ายแรงต่อสิทธิที่จะมีเสรีภาพในการชุมนุม ในบรรดามาตรการต่าง ๆ คสช. บังคับใช้คำสั่งห้าม “การชุมนุมทางการเมือง” ของบุคคลห้าคนหรือมากกว่าอย่างเคร่งครัด และยังประกาศใช้พระราชบัญญัติการชุมนุมสาธารณะที่มุ่งจำกัดสิทธิ ทางการประกาศว่าการเดินขบวนในจังหวัดสงขลาเป็นการกระทำที่ผิดกฎหมาย ตามพระราชบัญญัติการชุมนุมสาธารณะ หลังจากไม่อนุญาตให้แกนนำเดินขบวน

ฝ่ายต่อต้านโรงไฟฟ้าถ่านหินขนาดใหญ่กังวลว่า คำสั่งที่ประกาศใช้โดยรัฐบาลทหารอาจถูกใช้เพื่อสนับสนุนให้มีการดำเนินการก่อสร้างตามโครงการโดยปราศจากการปรึกษาหารือกับชุมชนท้องถิ่นอย่างเหมาะสม นายกรัฐมนตรีใช้อำนาจกว้างขวางตามมาตรา 44 ของรัฐธรรมนูญฉบับชั่วคราวออกคำสั่งหัวหน้าคสช.ที่ 4/2559 และ 9/2559 เพื่อยกเว้นไม่ให้โครงการพัฒนาหลายโครงการต้องดำเนินการตามข้อบังคับการวางผังเมืองและด้านสิ่งแวดล้อม พร้อมทั้งแก้ไขเพิ่มเติมกฎหมายสิ่งแวดล้อมเพื่อเลี่ยงมาตรการตรวจสอบของบางโครงการ

นักกิจกรรมในชุมชนที่ต่อต้านโครงการก่อสร้างขั้นพื้นฐานและโครงการพัฒนาในประเทศไทย ต้องเผชิญกับการคุกคาม ความรุนแรง และการคุกคามทางกระบวนการยุติธรรม รวมถึงการดำเนินคดีด้วยข้อหาหมิ่นประมาททางอาญา ซึ่งเป็นผลมาจากการทำกิจกรรมของตน

ชื่อ: กลุ่มบุคคล

เพศสภาพ ช/ญ: ทั้งสอง

**UA: 260/17 Index: ASA 39/7527/2017 วันที่เผยแพร่ :4 ธันวาคม 2560**